<classify> SERIKALI ya Mapinduzi ya Zanzibar SMZ imejizatiti kuimarisha ubora wa bidhaa zinazozalishwa nchini kwa kuwa na maabara bora zitakazochunguza bidhaa hizo kwa ajili ya kuwalinda walaji.Hayo yamesemwa na Naibu Waziri wa Biashara na Viwanda, Hassan Hafidh Khamis katika sherehe za uwekaji msingi jengo la maabara ya bidhaa mbalimbali linalomilikiwa na Shirika la Viwango la Zanzibar ZBS.Amesema wakati Zanzibar ikielekea katika kutekeleza dhana ya uchumi wa viwanda vya kati, suala la kukuza na kuimarisha viwango limepewa kipaumbele cha kwanza.Alifahamisha kwamba baadhi ya bidhaa zinazozalishwa na wajasiriamali Zanzibar zinakosa kuingia katika soko la utalii kwa sababu ya kukosa viwango.Alisema yamekuwepo mafanikio makubwa katika uzalishaji wa bidhaa kwa wajasiriamali lakini tatizo kubwa ni ukosefu wa utaalamu unaohitajika katika masuala ya viwango.Tunataka kuingia katika uchumi wa viwanda kwa kuwa na maabara zitakazokuwa na viwango vya kuzalisha bidhaa mbalimbali na kumudu ushindani wa soko, amesema.Aliwataka wafanyabiashara nchini kushirikiana na taasisi ya viwango ili kudhibiti uingizaji wa bidhaa zilizopita wakati wake na kusababisha madhara makubwa kwa jamii.Mkurugenzi wa ZBS Khatib Mwadini alisema Zanzibar imepata mafanikio makubwa katika masuala ya viwango tangu kuanzishwa kwa shirika hilo mwaka 2011.Alisema ujenzi wa maabara za taasisi ya viwango unahusisha majengo mawili ambapo ujenzi wake utakapomalizika utakuwa na maabara tisa.Amezitaja maabara zitakazojengwa katika jengo A ni maabara ya vifaa vya ujenzi, maabara ya kupimia zege, maabara ya saruji na maabara ya kupimia nondo na ubora wake.Aidha alisema jengo B litakuwa na ofisi za maabara ya nguo na ngozi, maabara ya kemikali, maabara ya chakula pamoja na vimelea na maabara ya umeme.Majengo hayo mawili ya ghorofa yatakuwa na maabara kwa ajili ya kupima vifaa vyenye mahitaji ya aina hiyo, amesema.Majengo hayo mawili ya Ofisi ya Maabara ya Taasisi ya Viwango Zanzibar TBS ujenzi wake utagharimu jumla ya Sh bilioni 1.3.  <topic>: UCHUMI 